Võttes arvesse kõnealuse uue algatuse tugevat vajaduspõhist mõõdet, on komisjon teinud aktiivselt tööd, et luua alus ELi humanitaarabi vabatahtlike algatuse vajaduste hindamise raamistiku väljatöötamiseks. Selleks on kasutatud mitmeid vahendeid: praeguse vabatahtlike vajaduse igakülgne uuring, suure osalejate ringiga ekspertide ja praktikute seminar erinevate meetodite uurimiseks, mille abil vajadusi iga-aastaselt analüüsida, ning katsemeetmete hindamine. Nimetatud raamistik võimaldab hinnata igal aastal vajadusi, mis on vaja algatuse raames võetavate meetmetega rahuldada. Vajaduste hindamise metoodika sarnaneb humanitaarabi meetmete omaga, võttes arvesse ELi humanitaarabi vabatahtlike algatuse eripära ja jättes selle rakendusvaldkonnast juba ette välja piirkonnad, kus käivad relvakonfliktid. See võimaldab vajaduspõhist lähenemisviisi, mis tagab võimalikult suure sidususe ja vastastikuse täiendavuse ELi otsustega humanitaarabi andmise kohta mujal maailmas.

Delegeeritud õigusakt ja rakendusakt võeti vastu ja jõustusid 2014. aasta lõpus. Nagu määruses ette nähakse, sätestatakse nimetatud õigusaktides kõrged normid ja menetlused lähetavate ja vastuvõtvate organisatsioonide sertifitseerimiseks ning vabatahtlike valimiseks, väljaõpetamiseks ja rakendamiseks.

Komisjon võttis ELi humanitaarabi vabatahtlike algatuse esimese aasta tööprogrammi vastu 16. juunil 2014. Algatuse 2014. aasta tegevuseelarveks kinnitati 12 148 000 eurot eesmärgiga anda tehnilist abi võimalikele lähetavatele organisatsioonidele, et valmistada neid ette sertifitseerimiseks; arendada kolmandate riikide võimalike vastuvõtvate organisatsioonide ja võimalike algatuses osalejate suutlikkust; käivitada lähetavate ja vastuvõtvate organisatsioonide sertifitseerimisprotsess; töötada välja tehniline keskkond kõigi asjaomaste tugimeetmete jaoks, sõlmides kindlustuslepingu, mis tagaks kindlustuskatte perioodiks 2015–2020.

IV. ÜLESANNETE DELEGEERIMINE EACEA-le

Nagu on ette nähtud määrusega (EL) nr 375/2014, tehakse komisjonile ülesandeks ELi humanitaarabi vabatahtlike algatuse rakendamine, ja komisjon on delegeerinud teatavad ülesanded Hariduse, Audiovisuaalvaldkonna ja Kultuuri Täitevasutusele (EACEA). EACEA on täitevasutus, mis vastutab ELi programmide tehniliste aspektide rakendamise eest konkursikutsete, pakkumiskutsete ja seejärel lepingute haldamise kaudu ning vastavate eelarveassigneeringute rakendamise eest. Selleks võtab komisjon oma rakendusotsustega vastu iga-aastased tööprogrammid, milles määratakse kindlaks konkreetse aasta prioriteedid ja meetmed ning mis on EACEA läbiviidavate konkursi- ja pakkumiskutsete aluseks. Tegevusjuhtimise seisukohast jääb komisjonile algatuse eest vastutava humanitaarabi ja kodanikukaitse (ECHO) peadirektoraadi kaudu otsene vastutus ELi humanitaarabi vabatahtlike võrgustiku loomise, 2015. aasta jooksul välja töötatava keskse internetipõhise platvormi ja teabevahetuse eest. ECHO peadirektoraadi ja EACEA suhtlemise korda ja menetlusi reguleeritakse nendevaheliste vastastikkuse mõistmise memorandumitega.

V. 2014. AASTAL VÕETUD MEETMED

31. detsembril 2014 avaldati avalik pakkumiskutse, mille eesmärk on tagada ELi humanitaarabi vabatahtlike algatuses osalevatele vabatahtlikele täielik kindlustus, mis on loodud spetsiaalselt selleks, et kaitsta neid kogu lähetuse ajal (2014. aasta tööprogrammi meede 3).

On võetud kõik vajalikud meetmed selleks, et avaldada 2015. aasta alguses pakkumiskutse lähetavatele organisatsioonidele antava tehnilise abi ja vastuvõtvate organisatsioonide suutlikkuse suurendamise kohta (meede 1) ning sertifitseerimistaotluste esitamise kutse ELi humanitaarabi vabatahtlike algatuses osaleda soovivatele lähetavatele ja vastuvõtvatele organisatsioonidele (meede 2).

ELi humanitaarabi vabatahtlike algatus annab täiendava võimaluse rõhutada vabatahtliku töö väärtust ja mõju ning näidata tegudes ELi solidaarsust loodusõnnetustes kannatanud riikidega. Võrgustike rajamisele ja teabevahetusele suunatud tugimeetmete (meede 4) eesmärk on suurendada teadlikkust, julgustada osalema, luua uusi osalemisvõimalusi ja toetada osalejate võrgustikke. Komisjoni talitused ja EACEA valmistasid 2014. aastal ette teabe- ja võrgustike päeva, mis toimus 2015. aasta jaanuaris. Nimetatud sündmuse eesmärk oli selgitada tulevastele partneritele, s.t rakendusorganisatsioonidele ELi humanitaarabi vabatahtlike algatuse võimalusi ja käivitada algatuse esimesed meetmed (pakkumiskutse tehnilise abi ja suutlikkuse arendamiseks ning sertifitseerimistaotluste esitamise kutse lähetavatele ja vastuvõtvatele organisatsioonidele).

ECHO peadirektoraadi veebisaidil oleval ELi humanitaarabi vabatahtlike algatuse lehel avaldatakse algatuse kohta jätkuvalt teavet ja teavitusvahendeid, nagu vabatahtlike blogid, artiklid ja videod. Algatuse platvorm pakub täiendavat teavet vabatahtlikele ja osalevatele organisatsioonidele, võimaluse vabatahtlike juhendamiseks, internetipõhiseid vabatahtliku töö meetmeid ning võrgustike loomise võimalusi nii vabatahtlikele kui ka organisatsioonidele. 2015. aastaks kavandatud meetmed hõlmavad konverentsi, mille eesmärk on toetuda algatuse järgmistes etappides katseetapi kogemustele, platvormi arendamist ja algatuse käivitusüritust.

Nende kõnealuse aasta tööprogrammi raames võetavate meetmete tulemused esitatakse järgmises aastaaruandes.

VI. KOKKUVÕTE JA PERSPEKTIIVID

2014. aasta oli Euroopa humanitaarabi vabatahtlike algatuse jaoks väga tähtis, sest siis võeti vastu algatuse õiguslik alus ning võeti haldus- ja korralduslikud meetmed, millega loodi algatusele kindel alus ja soodsad tingimused selle loomiseks ja kasvamiseks. Kuna oli vaja võtta vastu rakendus- ja delegeeritud õigusaktid, oli 2014. peamiselt seadusandlike ja ettevalmistavate meetmete aasta. 2014. oli ka katsemeetme viimane rakendusaasta ja pakkus olulisi kogemusi, mida on juba võetud arvesse õigusaktide üldmeetmetes.

ELi humanitaarabi vabatahtlike algatuse rakendamisel püsitakse kindlalt mitmeaastaste eesmärkide saavutamise ajakavas. Selleks et algatuse saaks pärast eespool nimetatud õigusaktide vastuvõtmist 2015. aastal käivitada, on ette valmistatud kõik meetmed: ELi humanitaarabi vabatahtlike algatuses osaleda soovivate lähetavate ja vastuvõtvate organisatsioonide sertifitseerimine; vastuvõtjate organisatsioonide suutlikkuse arendamine ja tehniline abi saatvatele organisatsioonidele; igakülgne kindlustuskava vabatahtlikele; kõigi vabatahtlike lähetamiseelne väljaõpe; vabatahtlike lähetamine lähetavate organisatsioonide poolt. Esimesed kohad vabatahtlikele avanevad 2016. aasta alguses.

Komisjon jätkab ELi humanitaarabi vabatahtlike algatuse edendamist ja investeerimist tulemuslikku teabevahetusse, et suurendada teadlikkust ja koguda kokku omandatud kogemused. Kavandatud on hulk meetmeid, sealhulgas konverents ettevalmistavate meetmete lõpetamise puhul, millega kaasneb vabatahtlike naasmine lõppetapis katseprojektidelt ja algatuse vabatahtlike lähetamisetapi ametlik käivitamine.